BAITHUTI ba sekolo sengwe se segolwane kwa Nezlobnaya kwa Russia, ba ne ba ithuta dibuka tsa mokwadi mongwe wa Mo-Russia yo o bidiwang Mikhail Bulgakov. Nngwe ya dibuka tseo e ne e tlhalosa Jesu Keresete ka tsela e e nyenyefatsang, fa Satane ene e mo tlhalosa e le mogaka. Fa baithuti ba sena go buisana ka se ba neng ba ntse ba se bala, morutabana o ne a ba kwadisa tlhatlhobo e e malebana le se ba se badileng mo bukeng eno. Le fa go ntse jalo, mongwe wa baithuti e bong Andrey, yo e leng Mosupi wa ga Jehofa yo o nang le dingwaga di le 16, o ne a kopa morutabana ka maitseo gore ene a se ka a kwadisiwa tlhatlhobo eno gonne segakolodi sa gagwe se ne se sa mo letle go ithuta dibuka tse di ntseng jalo. O ne a re o kopa go kwala tlhamo e e tlhalosang kafa ene a lebang Jesu Keresete ka gone. Morutabana o ne a dumela.